
Uznesenie Okresný súd Vranov nad Topľou v právnej veci starostlivosti súdu o maloletú A. B., nar. XX.XX.XXXX, toho času bytom pri navrhovateľke, zastúpenú kolíznym opatrovníkom Úradom práce, sociálnych vecí a rodiny Vranov nad Topľou, odbor sociálnych vecí a rodiny, oddelenie sociálnoprávnej ochrany detí a sociálnej kurately, Námestie slobody 5, Vranov nad Topľou, za účasti rodičov, matky C. D., nar. XX.XX.XXXX, bytom E. F. X, A. a otca G. B., nar. XX.XX.XXXX, trvale bytom H. XXX, E. H. I. XX, na návrh starej matky J. B., nar. XX.XX.XXXX, trvale bytom H. XXX, o nariadenie neodkladného opatrenia, t a k t o rozhodol: N a r i a ď u j e toto neodkladné opatrenie: Súd dočasne z v e r u j e maloletú A. B., nar. XX.XX.XXXX, do osobnej starostlivosti starej matky J. B., nar. XX.XX.XXXX, trvale bytom H. XXX, a to do právoplatného skončenia konania o zverenie maloletého dieťaťa do náhradnej osobnej starostlivosti starej matky J. B., nar. XX.XX.XXXX. odôvodnenie: 1. Návrhom podaným na tunajšom súde sa navrhovateľka domáhala nariadenia neodkladného opatrenia, ktorým žiadala dočasne zveriť maloletú A. B. do svojej osobnej starostlivosti. Návrhom vo veci samej žiada zveriť mal. dieťa do svojej náhradnej osobnej starostlivosti a rodičov mal. dieťaťa zaviazať platením výživného. Vo svojom návrhu uviedla, že matka maloletej ju telefonicky kontaktovala, aby si maloletú zobrala k sebe, lebo manžel matky nechce mal. A.. Dohodli sa, že A. príde k nej. Aktuálne mal. A. maróduje, a to do konca mája. Karin nechce ísť k matke. 2. Podľa rodného listu sa maloletá A. B. narodila dňa XX.XX.XXXX z matky C. B., nar. XX.XX.XXXX a otca G. B., nar. XX.XX.XXXX. 3. Rozsudkom tunajšieho súdu č.k. 6P/107/2016 - 51 zo dňa 25.08.2016 bolo rozvedené manželstvo rodičov mal. dieťaťa. Maloletá bola na čas po rozvode zverená do osobnej starostlivosti otca. 4. Uznesením Okresného súdu Vranov nad Topľou sp. zn. 6P/227/2016 zo dňa 11.04.2017 bola maloletá zverená do náhradnej osobnej starostlivosti starých rodičov, D. B., nar. XX.XX.XXXX a J. B., nar. XX.XX.XXXX. Podľa odôvodnenia rozhodnutia otec starostlivosť o maloletú nezvládal a starostlivosť maloletej poskytovali starí rodičia. Matka maloletej žila v tom čase v zahraničí. 5. Následne rozsudkom sp. zn. 8P/94/2019 tunajší súd zrušil náhradnú osobnú starostlivosť a maloletú zveril do osobnej starostlivosti matky. Podľa obsahu spisu pominuli dôvody, pre ktoré bola maloletá A. zverená do náhradnej osobnej starostlivosti starých rodičov. Matka prejavila záujem zabezpečiť maloletej potrebnú starostlivosť a výchovu. Maloletej A. bola zo strany náhradných rodičov zabezpečovaná náhradná osobná starostlivosť na veľmi dobrej úrovni.
6. Podľa správy Úradu práce sociálnych vecí a rodiny Vranov nad Topľou maloletá A. pochádza z rozvedeného manželstva rodičov, C. D., nar. XX.XX.XXXX a G. B., nar. XX.XX. XXXX, pričom na čas po rozvode bolo dieťa zverené do osobnej starostlivosti otca. V dôsledku neusporiadaného spôsobu života a alkoholizmu na strane otca bola následne uznesením Okresného súdu Vranov n. T. 6P/227/2016 zo dňa 11.04.2017 zverená do náhradnej osobnej starostlivosti starých rodičov, dnes už nebohého D. B., nar. XX.XX.XXXX a J. B., naar. XX.XX. XXXX, bytom H. XXX. Starí rodičia zabezpečovali maloletej primeranú osobnú starostlivosť, až do rozhodnutia súdu, ktorý rozsudkom sp.zn. 8P/94/2019 zo dňa 05.09.2019 zrušil náhradnú osobnú starostlivosť a dieťa zveril do starostlivosti matky, ktorá v tom čase už žila v Košiciach s novým partnerom (dnes už manželom) a ich spoločným synom C., nar. XX.XX. XXXX. Stará matka dieťaťa uviedla, že od 10.05. 2024 je maloletá v jej starostlivosti, s tým, že sa na tom telefonicky dohodla s matkou dieťaťa. Tá ju kontaktovala po tom, čo maloletá dňa 09.05.2024 opätovne ušla z domu od matky. Išlo o opakovaný útek, v nedávnej minulosti bola niekoľko dní nezvestná a hľadaná aj políciou. Dieťa v následne vykonanom pohovore uviedlo, že keď sa v piatok 10.05. 2024 chcela vrátiť domov, matka jej povedala, aby išla bývať k babke, že vymenia zámky na dverách a že matkin manžel už nechce, aby bývala s nimi. Preto 10.05.2024 večer maloletá A. prišla k starej matke do H., kde sa momentálne zdržiava. Dieťa uvádza, že situáciu u matky už nezvláda, nerozumejú si, nevybudovali si vzťah a je rozhodnutá zostať pri starej matke. Odmieta sa vrátiť k matke do Košíc. Stará matka aj dieťa poukázali na konfliktný vzťah medzi matkou a dcérou. Zároveň maloletá udáva, že matka každý deň po príchode z práce spolu s manželom popíja tvrdý alkohol a celá starostlivosť o nevlastného brata C. je prenášaná na A.. Musela s ním chodiť na ihrisko, učiť sa s ním, stalo sa, že s ním bola už aj u lekára. Odkedy je pri starej matke ani raz ju matka nekontaktovala, nezaujímala sa o to, ako sa má. Maloletá A. je aktuálne žiačkou X. G. K. L. M. N. O. A., do školy momentálne nechodí, do konca mája má pre zápal močových ciest maródku a lieči sa v domácnosti starej matky. Stará matka spolu s maloletou školu navštívili a vysvetlili aktuálnu situáciu. Dohodli sa, že zvážia ďalšie kroky, aby maloletá riadne ukončila základnú školu (zvažujú individuálny študijný plán, prípadne prestup na tunajšiu základnú školu). Maloletá zároveň nie je prijatá na žiadnu strednú školu. Spolu so starou matkou sa plánujú informovať na F. P. O. O. L. E.. Väčšinu osobných a školských vecí má dieťa ešte u matky. V pondelok 20.05.2024 boli s babkou v Košiciach, písali s matkou a chceli si vziať veci. Tá im údajne povedala, že podľa rozsudku súdu je A. stále v jej starostlivosti a že môže na nich zavolať policajtov. Veci pre dieťa im nedala, napísala len, že ide do práce. Maloletá A. je zdravá, pre skoliózu chrbtice sledovaná na neurológii. Stará matka má záujem vytvoriť pre dieťa stabilné a pokojné prostredie, aby mohlo dieťa riadne napredovať vo vývine, plniť si povinnú školskú dochádzku a aby nedochádzalo k vyhroteným situáciám, ktoré dieťa následne rieši útekmi z domu. K dieťaťu má vytvorenú silnú citovú väzbu. Je zdravá, nelieči sa na žiadne vážne ochorenie. Žije v rodinnom dome v obci H. spolu s dospelým synom P., jeho manželkou a ich maloletým dieťaťom. Tí rovnako súhlasia s pobytom maloletej A. v ich domácnosti. Prostredie u starej matky Karin pozná, vyrastala tam, stará matka jej už vyčlenila vlastnú izbu. Otec dieťaťa žije s priateľkou v I. v slabých bytových a sociálnych pomeroch, bez stabilného príjmu. O maloletú neprejavuje záujem, kým žila pri matke nikdy ju nenavštívil. Otec má vedomosť o pobyte A. v domácnosti starej matky, nedávno sa stretli, keďže otec sporadicky domácnosť navrhovateľky (svojej matky) navštevuje. K pobytu maloletej v domácnosti starej matky nemá výhrady. 7. Podľa § 324 ods. 1 zákona č. 160/2015 Z. z. Civilného sporového poriadku (ďalej len „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. 8. V zmysle § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 10. Ako vyplýva z § 329 ods. 1 CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia účastníkov konania a bez nariadenia pojednávania. 11. V zmysle § 360 ods. 1 zákona č. 161/2015 Z. z. Civilného mimosporového poriadku (ďalej len „CMP“) neodkladné opatrenie možno nariadiť aj bez návrhu v konaniach, ktoré možno začať aj bez návrhu.
12. Podľa § 367 ods. 1 CMP neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 13. V zmysle § 367 ods. 3 CMP o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 14. Podľa § 367 ods. 4 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 15. Podľa § 367 ods. 7 CMP súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 16. Vychádzajúc z vyššie uvedených skutočností a zároveň zákonných ustanovení dospel súd k záveru, že v danom prípade je dôvod na nariadenie neodkladného opatrenia podľa návrhu navrhovateľky. Neodkladné opatrenie slúži k bezodkladnej úprave pomerov a je namieste ho použiť tam, kde sa vyžaduje okamžitý zásah súdu. 17. V konaniach starostlivosti súdu o maloleté deti sú súdy povinné poskytnúť maloletým deťom zvýšenú ochranu, ktorá vyplýva ako z príslušných ustanovení Zákona o rodine, tak aj z príslušných článkov Dohovoru o právach dieťaťa (ďalej len „Dohovor“). V týchto konaniach sa nevyhnutnosť nariadenia neodkladného opatrenia posudzuje vždy z hľadiska záujmu maloletého dieťaťa, ktorý je prioritný. Pre posúdenie najlepšieho záujmu dieťaťa je potrebné vychádzať z práv dieťaťa zakotvených predovšetkým v Dohovore o právach dieťaťa. Článok 3 odsek 1 Dohovoru o právach dieťaťa zaručuje dieťaťu právo na posúdenie jeho najlepších záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú, tak vo verejnej, ako aj v súkromnej sfére. 18. Súd môže o nariadení neodkladného opatrenia rozhodnúť len na základe osvedčenia tvrdených skutočností bez toho, aby musel byť tvrdený nárok nepochybne preukázaný. Súd sa obmedzí len na osvedčenie najzákladnejších skutočností, z ktorých možno vyvodiť nutnosť bezodkladnej úpravy pomerov, pričom tieto musia byť takého charakteru, že ak by k bezodkladnej úprave pomerov nedošlo, mohlo by dôjsť k nezvrátiteľnému následku alebo stavu, ktorý by bol zvrátiteľný len s neprimeraným úsilím a nákladmi, resp. len s veľkými ťažkosťami. 19. Súd sa stotožnil so skutkovými dôvodmi návrhu na nariadenie neodkladného opatrenia a mal za osvedčené, že v danom prípade je potrebné dočasne upraviť pomery účastníkov konania. Maloletá je na základe rozhodnutia tunajšieho súdu zverená do osobnej starostlivosti matky. Súd mal osvedčené, že vzťah medzi matkou a dieťaťom je konfliktný, čo vyústilo do odchodu dieťaťa z domácnosti matky k starej matke, kde sa zdržiava od 10.05.2024. Maloletá sa k matke odmieta vrátiť a tiež matka odmietla prijať dieťa späť po jej odchode z domácnosti. Rovnako jej odmietla vydať osobné veci a školské potreby. Matka o dieťa od jeho odchodu z domácnosti neprejavila žiadny záujem, dieťa nekontaktovala. Otec sa o maloletú dlhodobo nezaujíma, má však vedomosť o pobyte maloletej v domácnosti starej matky a nemá voči tomu výhrady. Názor matky na vzniknutú rodinnú situáciu súdu nie je známy, nakoľko sa s ňou nepodarilo skontaktovať. Z jej prístupu k mal. dcére, ktorú nekontaktovala od jej odchodu z domácnosti, možno usúdiť, že jej postoj k maloletej dcére je benevolentný a túto nepriaznivú rodinnú situáciu nemá záujem riešiť v záujme maloletej dcéry. Vzhľadom na uvedené skutočnosti mal súd osvedčenú naliehavosť bezodkladnej úpravy a potrebu rýchleho zásahu súdu do pomerov účastníkov prostredníctvom nariadenia neodkladného opatrenia. Medzi maloletou a starou matkou je vytvorený pozitívny citový vzťah, prostredie u starej matky je jej známe, nakoľko maloletá sa už nachádzala v náhradnej osobnej starostlivosti starej matky. Maloleté dieťa má v súčasnom bydlisku zabezpečené vhodné podmienky pre svoj zdravý fyzický a psychický vývin. Stará matka je ochotná a schopná prevziať osobnú starostlivosť o maloletú. Vzhľadom na vyššie uvedené skutočnosti a s poukazom na správu kolízneho opatrovníka mal súd za to, že stará matka spĺňa predpoklady na zabezpečenie primeranej starostlivosti o maloleté dieťa, a preto na základe uvedeného, súd dočasne zveril maloletú A. do osobnej starostlivosti starej matky, sledujúc najlepší záujem maloletej.
20. Neodkladné opatrenie bude trvať do právoplatného skončenia konania o zverenie mal. dieťaťa do náhradnej osobnej starostlivosti starej matky. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresný súd Vranov nad Topľou, písomne, v príslušnom počte vyhotovení. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

